寄楊緯
作者：蘇洵
朝代：宋

paragraphs: 家居對山木，謂是忘言伴。
去鄉不能致，回顧頗自短。
誰知有楊子，磊落收百段。
揀贈最奇峰，慰我苦長歎。
連城盡如削，邃洞幽可款。
回合抱空虛，天地聳其半。
舟行因樂載，陸挈敢辭懶。
飄飄忽千里，有客來就看。
自言此地無，愛惜苦欲換。
低頭笑不答，解纜風帆滿。
京洛有幽居，吾將隠而玩。